BARANGOLÁS A DÉLVIDÉKI BÁNSÁGBA ÉS  RÉSZVÉTEL VERSECEN
A HERCZEG FERENC 150. ÉVES JUBILEUMI ÜNNEPSÉGEN

Kedves Kollégák! Kedves leendő útitársaink!

Ahogy azt már a tavalyi utazásunk során a verseci Petőfi Sándor Kultúregyesület lelkes tagjainak megígértük, idén is egy igen érdekes és remélhetőleg új élményekben gazdag utat tervezünk a Délvidékre, meglátogatva annak még eddig be nem járt tájait, s természetesen alaposabban megismerkedhetünk Versec városával is. Az idén Bácska-Topolyán megtekintjük a Városi könyvtárat, majd Törökbecsén át Istvánvölgy felé vesszük utunkat, s így érkezünk meg Herczeg Ferenc szülővárosába, Versecre, ahol a 3 éjszakai szállásunkat is tervezzük elfoglalni az egyik motelban.
Kiemelt programunk a város nagy írója születésének 150 évfordulójára rendezett ünnepségeken, az életnagyságú szobor felavatásán és az általunk is rendezett tudományos konferencián való részvétel, amely minimálisan egy teljes napot fog igénybe venni. Egy másik fél napot szánunk a város eddig még nem látott nevezetességeinek megtekintésére, így a Püspöki palota, a városi és a speciális Szőlészeti és bormúzeum megismerésére. Miután e tájegység az egész Vajdaságban a leggazdagabb, s nevezetes szőlőtermesztéséről, ezért több kirándulást is teszünk a környéken, hogy megismerhessük a legnevezetesebb birtokokat és az ezek központjaiban lévő kastélyokat. Ennek kapcsán újból meglátogatjuk a delibláti homok pusztában lévő Fejértelepet is, mint az ott élő magyarságnak e szórványban is kiemelkedő értékű központját.
Utunk során szeretnénk átlátogatni a Romániában lévő Temesvárra és az annak közelében lévő Buzjás fürdőre is. Ennek megszervezése még folyamatban van, de az is lehetséges, hogy a barangolásunk végén, hazafelé tudjuk majd e tervünket megvalósítani.
Mindezekről most még csak rövidebb tájékoztatást tudunk adni, miután várnunk kell többek között a Versecen lévő jubiláris ünnepségek végső időpontjának megismerésére. 
A jelentkezőknek hamarosan részletes programismertetőt küldünk!
A korábbi évek tapasztalatai alapján azonban arról mindenki meg lehet győződve, hogy az ott élő kollégáink és magyar barátaink mindent meg fognak tenni annak érdekében, hogy idén is egy sikeres és élményekben gazdag szakmai utazás jöhessen létre.
Indulás: 2012. szeptember 26-án szerdán reggel 6.30-kor Budapestről, a Corvin áruház előtti parkolóból. Ez azt jelenti, hogy 6 órától várjuk az érkezőket!
Utazás: A szokásos Romcar Kft panorámás, légkondicionált autóbuszával. Az erre a célra rendelkezésre álló autóbusz maximális férőhelye 42 fő+2 gépkocsivezető és a mindenkori utaskísérő helye. Ellátás félpanziós szálláshelyen (motel v. falusi házaknál).
Érkezés: 2012. szeptember 30-án, vasárnap este 22 óra körül, szintén a Corvin áruházhoz.
Költségek: Előzetes kalkulációink szerint, a jelenlegi euró deviza árat figyelembe véve kb. 48.000.-Ft lesz, melyet a következő megosztásban kell befizetni. Forintban 14.000.-Ft / fő összeget és euróban 120 eurót. 
Jelentkezés: telefonon Fenyves Mártánál (364-1059) és email-ben Fazekas Jutkánál (fazekas.jutka@gmail.com) 
A költségeket kizárólag készpénz befizetéssel tudjuk elfogadni (az MKSZ számlájára átutalás nem lehetséges). Fenyves Márta és Fazekas Jutka 2013. július 4-én, csütörtökön 12-15 óra között az OSZK-ban gyűjti a részvételi díj forint részét, de előzetes egyeztetés alapján más időpont is megbeszélhető mindét kolléganővel. Az euró befizetésére szeptember 4-én, kedden 12-15 óra között lesz lehetőség, szintén az OSZK-ban Fenyves Mártánál és Fazekas Jutkánál.
Az út iránt érdeklődni a znagy@oszk.hu címen lehet.

Mindenkinek szép és élményekben gazdag szakmai utat kíván az MKSZ elnöksége nevében

Nagy Zoltán
MKSZ elnök